Ir-Regolament tal-Kummissjoni (KE) Nru 260/2004
tas-6 ta' Frar 2004
li jemenda l-Annessi I, III, V u VII tar-Regolament tal-Kunsill (KEE) Nru 3030/93 dwar regoli komuni għall-importazzjonijiet ta' ċerti prodotti tat-tessuti minn pajjiżi terzi
IL-KUMMISSJONI TAL-KOMUNITÀ EWROPEA
Wara li kunsidrat it-Trattat li jistabbilixxi l-Komunità Ewropea;
Wara li kunsidrat ir-Regolament tal-Kunsill (KEE) Nru 3030/93 tat-12 ta' Ottubru 1993 dwar regoli komuni għall-importazzjonijiet ta' ċerti prodotti tat-tessuti minn pajjiżi terzi [1], u b'mod partikolari, Artikolu 19 tiegħu,
Billi:
(1) Ir-regoli komuni għall-importazzjonijiet ta' prodotti tat-tessuti minn pajjiżi terzi għandhom ikunu aġġornati sabiex jirriflettu numru ta' żviluppi riċenti.
(2) Il-Kunsill approva, permezz tad-Deċiżjoni 2003/453/KE [2], l-iffirmar, f'isem il-Komunità Ewropea, ta' Ftehim fil-forma ta' Skambju ta' Ittri li jemenda l-Ftehim bejn il-Komunità Ewropea u r-Repubblika Soċjalista tal-Vjetnam dwar kummerċ fi prodotti tat-tessuti u fi prodotti tal-ħwejjeġ u dwar miżuri oħra biex jiftħu s-suq, u li jawtorizza l-applikazzjoni proviżorja ta' dak il-Ftehim.
(3) Il-Kunsill approva, permezz tad-Deċiżjoni 1999/867/KE [3], l-iffirmar, f'isem il-Komunità Ewropea, ta' Ftehim fil-forma ta' Skambju ta' Ittri li jemenda l-Ftehim bejn il-Komunità Ewropea u r-Repubblika ta' l-Uzbekistan dwar kummerċ fi prodotti tat-tessuti u fi prodotti tal-ħwejjeġ u dwar miżuri oħra biex jiftħu s-suq, u li jawtorizza l-applikazzjoni proviżorja ta' dak il-Ftehim.
(4) Il-Kummissjoni sospendiet, permezz tar-Regolament (KE) Nru 337/2003 [4], l-applikazzjoni tar-reġim ta' kontrolli doppji fir-rigward ta' prodott tat-tessuti wieħed li joriġina fl-UkraJna.
(5) Il-Memorandum ta' Ftehim [5] ma' l-Eġittu skada fil-31 ta' Diċembru 2003.
(6) Il-Ftehim bejn il-Komunità Ewropea u l-ex-Repubblika Jugoslava tal-Maċedonja dwar il-kummerċ f'tessuti u fi ħwejjeġ [6] skada fil-31 ta' Diċembru 2003.
(7) Saru emendi fin-Nomenklatura Magħquda, liema emendi bdew japplikaw mill-1 ta' Jannar 2004 [7]. Dawn l-emendi jolqtu wkoll xi kodiċi fl-Anness I tar-Regolament (KEE) Nru 3030/93.
(8) Minħabba raġunijiet ta' ċarezza, ċerti Annessi tar-Regolament (KEE) Nru 3030/93 għandhom jinbidlu kompletament.
(9) Għaldaqstant, ir-Regolament (KEE) Nru 3030/93 għandu jkun emendat.
(10) Sabiex ikun assigurat li l-Komunità tkun konformi ma' l-obbligi internazzjonali tagħha, il-miżuri stabbiliti f'dan ir-Regolament għandhom japplikaw b'effett mill-1 ta' Jannar 2004.
(11) Il-miżuri stabbiliti f'dan ir-Regolament huma skond l-opinjoni tal-Kumitat tat-Tessuti stabbilit f‘Artikolu 17 tar-Regolament (KEE) Nru 3030/93,
ADOTTAT DAN IR-REGOLAMENT:
Artikolu 1
Ir-Regolament (KEE) Nru 3030/93 huwa emendat kif ġej:
1. L-Annessi I, III, V u VII huma mibdula mit-testi li jinsabu fl-Anness ta' dan ir-Regolament;
2. Fl-Anness III, it-Tabella A hija mibdula mit-test li jinsab fl-Anness ta' dan ir-Regolament.
Artikolu 2
Dan ir-Regolament għandu jidħol fis-seħħ fil-jum li fih ikun ippubblikat fil-Ġurnal Uffiċjali ta' l-Unjoni Ewropea.
Dan ir-Regolament għandu japplika b'effett mill-1 ta' Jannar 2004.
Dan ir-Regolament għandu jorbot fl-intier tiegħu u huwa applikabbli direttament fl-Istati Membri kollha.
Magħmul fi Brussels, fis-6 ta' Frar 2004.